钦定古今图书集成/理学汇编/字学典/第086卷 > 《唐虞世南笔髓论》 > 《契妙》
## 钦定古今图书集成/理学汇编/字学典/第086卷 > 《唐虞世南笔髓论》 > 《契妙》

欲书之时，当“收视反听，绝虑凝神，心正气和，则契于
妙。心神不正，书则攲斜；志气不和，字即颠仆，同鲁庙
之器。虚则攲，满则覆，中则正”，正者，冲和之谓也。然字
虽有质，迹本无为，禀阴阳而动静，体万物以成形，达
性通变，其常不主。故知书道元妙，必资神遇，不可以
力求也，必须心悟，不可以目取也。字形者，如目之视
也。为目有止障，明执字体，既有质滞，为目所视，远近
不同。如水在方圆，岂由乎水？且笔妙喻水，方圆喻字，
所视则同，远近则异，故明执字体也。字有态度，心之
辅也，心悟非心，合于妙也。且如铸铜为镜，非匠者之
明；假笔转心，非毫端之妙。必在澄心运思，至微至妙
之间。神应思彻，又同鼓瑟，轮音妙响，随意而生；握管
使锋，逸态逐毫而应。学者心悟于至道，则书契于无
为。苟涉浮华，终懵于斯理也。